Overarbejde skal begrænses mest muligt. Er du deltidsansat, har du ikke pligt til at påtage dig overarbejde.
Betaling for overarbejde regnes fra tidspunktet for overarbejdets begyndelse og afregnes pr. påbegyndt halve time:
Tillægget udgør 50 procent for de første tre timer pr. dag.
Herefter er tillægget på 100 procent.
For overarbejde på søn- og helligdage og for overarbejde, der udføres mellem klokken 24.00 og 06.00, udgør tillægget 100 procent.
Bliver du uden forudgående varsel kaldt på arbejde, efter du har forladt virksomheden, udgør tillægget 100 procent for alle timer.
Du og din arbejdsgiver kan aftale, at overarbejdet afspadseres. Men arbejdsgiveren kan ikke diktere det.
Er du på funktionsløn (løn inklusiv overtidsbetaling og andre ulempebetalinger), skal eventuelle overarbejdstimer ud over 37 timer være kompenseret i din løn. Husk at skrive dine timer op, og sørg for, at der er overensstemmelse mellem de timer, du arbejder, og din løn.
Hør mere om funktionsløn, og hvad du skal være opmærksom på i den forbindelse, hos din lokale HK-afdeling på tlf. 7011 4545. Du kan også læse mere om funktionsløn her.